钦定古今图书集成/明伦汇编/官常典/第799卷 > 李堂
## 钦定古今图书集成/明伦汇编/官常典/第799卷 > 李堂

按《明外史》本传：“堂字时升，鄞人，成化末进士，授工部
主事，榷芜湖。关中使宋昂以采木至，势甚张。堂语昂：
‘木非中程，毋擅取’。昂不敢肆，所征足额而止。迁郎中。
清宁宫灾，孝宗以太皇太后寝室，手敕亟营之。堂计
费请发内帑，勿累民。旦先役者入，暮出后之，手指笔
记，不假吏胥。既事讫，所费赢十之三。督工大臣交荐”
之，中旨优擢京职，堂恳辞。给事中周玺亦言传陞渐
及正途，不可为训，乃增秩二级。越二年，擢应天府丞。
邻境建平大饥，民相聚掠敓。或请加兵，堂不可，急调
近县粟以济。单骑谕之曰：“若奈何以救生，故投死地。”
众感泣解散，仅挞为首者数人而去。历南京光禄卿。
正德四年进右佥都御史，提督操江。召为工部右侍
郎。明年，河决汴、徐，命兼佥都御史往治之。堂条上《方
略》，谓：“河自兰阳、仪封、考城以南故道淤塞，其流俱入
贾鲁河，经黄冈至曹县，势甚弥漫，冲梁靖、杨家二堤
决口，淹曹、单民田。前侍郎崔岩亦尝修濬。缘地高河
淀，随濬辄淤，水杀不多，而决口难塞。今观梁靖以下
地势最卑，故众流奔注成河，直抵沛县，凡河流故道
皆湮。况河势北徙，有如建瓴，不但直趋梁靖，其黄陵
冈上下及杜胜集缕水堤俱受冲啮。水行堤上，抵安
平镇甚近。就使梁靖筑成，而纳流无地，必回激黄陵
堤岸，于运道尤可虑也。今欲起大名三春柳地，讫沛
县飞云桥止，筑堤三百十里，防河北徙，庶保运道无
虞。”诏从之。明年又奏“铜瓦厢等堤岸崩陁，陈桥集等
处长堤浅薄，请设副使一人专理其事。”部议以河道
灾荒盗起，宜并力速障决口，馀不急者须后。遂召堂
还，止以副使领之。未几，被论致仕。遂键户纂述十馀
年卒。曾孙康先，进士，崇祯时累官礼部尚书。